Urbárska obec, pozemkové spoločenstvo Dubnica nad Váhom vznikla 14. decembra 1891. Koniec 19. a začiatok 20. storočia bol charakteristický celým radom zásadných politických a spoločenských zmien, ktoré podstatným spôsobom ovplyvnili osudy ľudí v celej strednej Európe. V dôsledku zániku Rakúsko - Uhorskej monarchie a vzniku prvej Československej republiky sa začala zásadná premena aj nášho mesta, keď z pôvodnej roľníckej obce sa postupne stávalo priemyselné centrum tým, že po roku 1929 v Dubnici nad Váhom začala výstavba Škodových závodov.
Výstavba tohto významného priemyselného podniku si vyžiadala rozsiahly záber pozemkov v katastrálnom území obce Dubnica nad Váhom a významne sa dotkla aj vlastníctva členov urbariátu tým, že viac ako 70 hektárov urbárskych pozemkov prešlo do vlastníctva Škodových závodov. Prišlo aj k rozsiahlym zámenám pozemkov tak, aby významná časť podniku mohla byť postavená v priestoroch dubnickej doliny.
Tieto zmeny však zásadným spôsobom neovplyvnili existenciu urbariátu, pretože boli vykonané korektným spôsobom, ktorý rešpektoval nielen záujmy veľkej priemyselnej spoločnosti, ale aj záujmy pôvodných obyvateľov Dubnice nad Váhom. Zásadný prielom v postavení urbariátu znamenali až zmeny súvisiace s nástupom vlády komunistickej strany po februári 1948, keď boli prijaté zákony na základe ktorých orná pôda, lúky a pasienky členov urbariátu prešli do vlastníctva JRD Dubnica nad Váhom, lesná pôda do správy Štátnych lesov a Urbárska obec Dubnica nad Váhom bola rozhodnutím ONV v Ilave v roku 1958 zrušená.
Po roku 1989 boli vytvorené podmienky na navrátenie tohto majetku jej členom a tým aj obnovu jej existencie a činnosti tak, že 6. februára 1993 sa mohlo zísť valné zhromaždenie jej členov, ktoré rozhodlo o obnovení činnosti prijatím stanov a zvolením jej štatutárnych orgánov.
V roku 2023 si teda Urbárska obec, pozemkové spoločenstvo, Dubnica nad Váhom pripomenula 30. výročie obnovenia svojej činnosti. Toto výročie bolo zároveň dôvodom na to, aby pripomenula celej verejnosti, že táto organizácia, ktorá ako jediná z historicky pôvodných spoločenstiev obyvateľov Dubnice nad Váhom prežila jej búrlivý prerod z roľníckej dediny na moderné priemyselné mesto, je už 30 rokov jeho dôležitou súčasťou. Jej lesy, lúky a polia majú čoraz väčší význam nielen pre ich vlastníkov a produkciu materiálnych hodnôt, ale aj pre vytváranie zdravého životného prostredia a oddychového zázemia pre naše mesto, ale i celý región.
Pri tejto príležitosti výbor Urbárskej obce uskutočnil 8. septembra 2023 v lesníckom zámočku Antonstál slávnostný míting, na ktorom za prítomnosti primátora Dubnice nad Váhom, zástupcov Ministerstva pôdohospodárstva a rozvoja vidieka SR, miestnej štátnej správy lesov a sesterských urbariátov z celého Slovenska hodnotil svoju 30-ročnú činnosť, výhľady do budúcnosti a spoločne s prítomnými diskutovali o perspektívach urbárskych lesov na Slovensku. Celé podujatie malo nielen slávnostný, ale aj pracovný charakter a umožnilo urbariátu prezentovať výsledky svojej činnosti nielen predstaviteľom mesta, ale i v širšom, celoslovenskom meradle.
Juraj Vanko